Sodba I Up 54/2005
Datum: 2005-03-31T02:00:00.000+02:00
ecli: ECLI:SI:VSRS:2005:I.UP.54.2005
sodisce: Vrhovno sodišče
oddelek: Upravni oddelek
podrocje: BREZPLAČNA PRAVNA POMOČ
institut: prenehanje upravičenosti do brezplačne pravne pomoči - pravdni postopek - umik tožbe v pravdnem postopku

## Jedro

Ker je bil postopek v pravdni zadevi, v kateri je bila tožniku odobrena brezplačna pravna pomoč, končan, ker je tožba umaknjena, je upravičenost do brezplačne pravne pomoči prenehala.

## Izrek

Pritožba se zavrne in se potrdi izpodbijana sodba.

## Obrazložitev

Z izpodbijano sodbo je sodišče prve stopnje na podlagi 1. odstavka 59. člena Zakona o upravnem sporu (ZUS, Uradni list RS, št. 50/97 in 70/2000) zavrnilo tožnikovo tožbo zoper sklep tožene stranke z dne 3.5.2004. S tem sklepom je tožena stranka odločila, da se konča postopek dodelitve brezplačne pravne pomoči tožniku. V obrazložitvi sklepa je tožena stranka navedla, da je bila tožniku z odločbo z dne 26.1.2004 odobrena redna brezplačna pravna pomoč v obliki pravnega svetovanja in zastopanja v pravdni zadevi pri Okrajnem sodišču v Slovenj Gradcu, ki jo je sprožila tožeča stranka Stanovanjsko podjetje R/K zoper tožnika, zaradi plačila 78.914,00 SIT. Dne 5.4.2004 pa je odvetnica N.P., kateri je bila zaupana izvedba brezplačne pravne pomoči, sodišču sporočila, da je tožeča stranka tožbo zoper tožnika umaknila, ta pa se je z umikom strinjal. Ker se je torej zadeva, za katero je bila tožniku odobrena brezplačna pravna pomoč, končala, je sklep utemeljen.

Po presoji sodišča prve stopnje je odločitev tožene stranke pravilna.

Tožnik v pritožbi navaja, da je tožeča stranka tožbo sicer umaknila, zato se je postopek končal, vendar pa ima zoper sklep sodišča pravico do pritožbe. O tem, da se z umikom tožbe strinja, ni podpisal nobene izjave, samo ustni razgovor z odvetnico pa ne zadostuje.

Tožena stranka in Državni pravobranilec Republike Slovenije kot stranka z interesom v tem upravnem sporu na pritožbo nista odgovorila.

Pritožba ni utemeljena.

V obravnavani zadevi je sporno prenehanje upravičenosti do brezplačne pravne pomoči. Po določbi 41. člena Zakona o brezplačni pravni pomoči (ZBPP, Uradni list RS, št. 96/04 - p.b.) mora upravičenec pogoje za odobritev brezplačne pravne pomoči izpolnjevati ves čas postopka, za katerega mu je ta odobrena. Če nastopijo okoliščine, ki vplivajo na pravico do brezplačne pravne pomoči, je strokovna služba za BPP dolžna po uradni dolžnosti začeti postopek ugotavljanja upravičenosti do brezplačne pravne pomoči in po izvedenem postopku predlagati pristojnemu organu za BPP izdajo odločbe, s katero določi drug obseg oziroma obliko BPP ali ugotovi prenehanje upravičenosti do brezplačne pravne pomoči. Ker iz podatkov spisa izhaja in niti ni sporno, da je bil postopek v pravdni zadevi, v kateri je bila tožniku odobrena BPP, končan, ker je tožeča stranka tožbo zoper tožnika umaknila, je tudi po presoji pritožbenega sodišča upravičenost do brezplačne pravne pomoči tožniku prenehala. Zato je tožena stranka utemeljeno izdala izpodbijano odločbo.

Ob nesporni ugotovitvi, da je tožnik tožbo zoper tožnika umaknil, na drugačno odločitev v tej zadevi ne more vplivati pritožbena navedba, da tožnik o tem, da se z umikom strinja, ni podal pisne izjave.

Glede na navedeno je pritožbeno sodišče pritožbo na podlagi 73. člena ZUS zavrnilo kot neutemeljeno in potrdilo izpodbijano sodbo.